ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ P-0225/99

υποβολή: James Janssen van Raay (UPE) προς την Επιτροπή

(3 Φεβρουαρίου 1999)

Θέμα: Καταβολή διοδίων στην Ολλανδία

Μετά τις επανειλημμένες και μαζικές παραβιάσεις των ευρωπαϊκών νομικών ρυθμίσεων (π.χ. Securitel) από την Ολλανδία, είναι διατεθειμένη η Επιτροπή να εξετάσει εάν η καταστροφική ιδέα της επιβολής διοδίων είναι συμβατή με την ευρωπαϊκή νομοθεσία, και μάλιστα υπό το φως των πολυάριθμων διαμαρτυριών εκ μέρους της Ολλανδίας κατά των αυτοκινητοδρόμων με διόδια στο Βέλγιο και στη Γερμανία, τα οποία, ωστόσο, θα μπορούσαν να επιβληθούν μόνο σε ευρωπαϊκό επίπεδο; Δεν είναι οι προτιθέμενοι έλεγχοι ασύμβατοι με την ευρωπαϊκή νομοθεσία που εγγυάται την προστασία του ιδιωτικού περιβάλλοντος;

Απάντηση του κ. Kinnock εξ ονόματος της Επιτροπής

(9 Μαρτίου 1999)

Η ολλανδική κυβέρνηση διαβουλεύθηκε, στις αρχές του 1998, με την Επιτροπή, για την ενδεχόμενη θέσπιση κανονιστικής επιβάρυνσης στην χρήση των οδών στο Randstad, κατά τη διάρκεια των ωρών αιχμής. Οι διαβουλεύσεις με την Επιτροπή πραγματοποιήθηκαν σύμφωνα με την απόφαση 308/62/ΕΟΚ του Συμβουλίου της 21ης Μαρτίου 1962, όπως τροποποιήθηκε από την απόφαση 73/402/ΕΟΚ του Συμβουλίου της 22ας Νοεμβρίου 1973 περί καθιερώσεως διαδικασίας προηγουμένης εξετάσεως και διαβουλεύσεως για ορισμένες νομοθετικές, κανονιστικές ή διοικητικές διατάξεις τις οποίες πρόκειται να θεσπίσουν μελλοντικώς τα κράτη μέλη στον τομέα των μεταφορών(1). Στις 28 Μαΐου 1998, η Επιτροπή αποφάνθηκε ότι το υποβληθέν νομοσχέδιο ήταν συμβατό με την κοινοτική νομοθεσία.

Σύμφωνα με την οδηγία 93/89/ΕΟΚ του Συμβουλίου της 25ης Οκτωβρίου 1993 σχετικά με την εφαρμογή, εκ μέρους των κρατών μελών, των φόρων επί ορισμένων οχημάτων τα οποία χρησιμοποιούνται για οδική μεταφορά εμπορευμάτων, καθώς και των διοδίων και τελών χρήσεως που εισπράττονται για την χρησιμοποίηση ορισμένων έργων υποδομής(2), τα κράτη μέλη δύνανται να αποφασίζουν την επιβολή διοδίων στο έδαφός τους.

Η Επιτροπή δεν έχει λόγους να πιστεύει ότι η προβλεπόμενη κανονιστική επιβάρυνση, εκ μέρους της ολλανδικής κυβερνήσεως, θίγει δικαιώματα των Ευρωπαίων πολιτών που άπτονται της ιδιωτικής ζωής τους.

(1) ΕΕ L 347 της 17.12.1973.

(2) ΕΕ L 279 της 12.11.1993.
ΓΡΑΠΤΗ ΕΡΩΤΗΣΗ P-0976/99

υποβολή: Georges Garot (PSE) προς την Επιτροπή

(7 Απριλίου 1999)

Θέμα: Ανισότητες μεταξύ των γάλλων και ισπανών παραγωγών τομάτας στον τομέα του ανταγωνισμού

Μού απευθύνθηκαν παραγωγοί τομάτας της νοτιοδυτικής Γαλλίας (Marmande), οι οποίοι είναι θύματα διακρίσεων στον τομέα του ανταγωνισμού με τους ισπανούς ομολόγους τους της περιοχής της Αλμεϊρα. Σύμφωνα με τα αποτελέσματα μελέτης που έχουν πραγματοποιήσει, η διαφορά των τιμών διάθεσης στην αγορά ανάμεσα στην ισπανική και τη γαλλική τομάτα προέρχεται κυρίως από τη διαφορά του εργατικού κόστους που οφείλεται στη χρησιμοποίηση παρανόμων μεταναστών που εργάζονται χωρίς συμβόλαιο εργασίας. Υπ' αυτές τις συνθήκες, η γαλλική παραγωγή τομάτας απειλείται με εξαφάνιση, ενώ η καλλιέργειά της αυξάνεται συνεχώς στην Ιβηρική χερσόνησο, με τη βοήθεια της διαρθρωτικής ενίσχυσης των δημοσίων αρχών (νερό, επέκταση των θερμοκηπίων...) και της Ευρώπης (Διαρθρωτικά Ταμεία).

Γνωρίζει η Επιτροπή αυτές τις ουσιαστικές στρεβλώσεις του ανταγωνισμού καθ' ην στιγμήν υλοποιείται η μεγάλη αγορά, καθώς και την έλλειψη κοινωνικής εναρμόνισης στο εσωτερικό της Ένωσης; Διαθέτει την αρμοδιότητα, στη βάση των νέων διατάξεων της Συνθήκης του Άμστερνταμ που θα τεθούν συντόμως σε ισχύ να ελέγξει καλύτερα την παράνομη μετανάστευση; Μπορεί τέλος να αντιμετωπίσει το ενδεχόμενο κάποιας αποζημίωσης υπό τη μορφή αντιστάθμισης ή μη παροχής ευρωπαϊκών ενισχύσεων σε περιπτώσεις κοινωνικού, βλ. φορολογικού ντάμπινγκ;

Απάντηση του κ. Fischler εξ ονόματος της Επιτροπής

(26 Απριλίου 1999)

Η Επιτροπή ήλθε σε επαφή με το Αξιότιμο Μέλος του Κοινοβουλίου με σκοπό να του διαβιβάσει την αναφερόμένη μελέτη. Πράγματι, η γνώση της μελέτης αυτής είναι αναγκαία ώστε να δυνηθεί να λάβει θέση σχετικά με το θέμα κατά πόσο πρέπει να γνωρίζει εάν η κατάσταση που περιγράφεται, δύναται να αναλυθεί ως παρατυπίες στις διατάξεις του κοινοτικού δικαίου. Από τη διαβίβαση της εν λόγω μελέτης μια απάντηση ως προς την ουσία θα δοθεί στο Αξιότιμο Μέλος του Κοινοβουλίου ενός ευλόγου προθεσμίας.
ΓΡΑΠΤΗ ΕΡΩΤΗΣΗ E-0576/99

υποβολή: Antonio Tajani (PPE) προς την Επιτροπή

(12 Μαρτίου 1999)

Θέμα: Αναγνώριση της μορφής του οικογενειακού συμβούλου σε ευρωπαïκό επίπεδο

Σε ορισμένες χώρες της Ευρωπαϊκής Ένωσης τυγχάνει ήδη αναγνώρισης η μορφή του οικογενειακού συμβούλου, δηλαδή ενός ατόμου που χρησιμοποιεί ψυχοθεραπευτικές τεχνικές στο πλαίσιο της βοηθείας που παρέχεται σε πρόσωπα, ζευγάρια ή οικογενειακές ομάδες.

Θεωρεί η Επιτροπή σκόπιμο να κινήσει τις διαδικασίες που χρειάζονται για την αναγνώριση σε ευρωπαϊκό επίπεδο ενός επαγγέλματος που προορίζεται να διαδραματίσει όλο και περισσότερο έναν πρωταρχικό ρόλο;

Απάντηση του κ. Monti εξ ονόματος της Επιτροπής

(7 Απριλίου 1999)

Σύμφωνα με τις οδηγίες 89/48/ΕΟΚ(1) και 92/51/ΕΟΚ(2) σχετικά με το γενικό σύστημα αναγνώρισης των διπλωμάτων και λοιπών επαγγελματικών τίτλων, κάθε κράτος μέλος έχει την ευχέρεια να ρυθμίσει νομοθετικά (ή να μην ρυθμίσει) ένα συγκεκριμένο επάγγελμα, καθώς και να αποφασίσει για το επίπεδο και το περιεχόμενο της κατάρτισης που θα απαιτείται για να δύναται κάποιος να ασκήσει το εν λόγω επάγγελμα. Οι παραπάνω οδηγίες αποσκοπούν αποκλειστικά στην καθιέρωση νομικού πλαισίου που θα επιτρέπει την ελεύθερη κυκλοφορία των νομοθετικά κατοχυρωμένων επαγγελμάτων εντός του Ευρωπαϊκού Οικονομικού Χώρου και της εσωτερικής αγοράς, δύνανται δε ασφαλώς να εφαρμοστούν για το επάγγελμα του οικογενειακού συμβούλου ή ψυχοθεραπευτή εφόσον το εν λόγω επάγγελμα είναι νομοθετικά κατοχυρωμένο στο κράτος μέλος υποδοχής.

Από την έγκριση των παραπάνω οδηγιών μέχρι σήμερα, η Επιτροπή έχει υιοθετήσει εξαιρετικά περιοριστικό τρόπο προσέγγισης όσον αφορά τη δυνατότητα νέων ρυθμίσεων που θα αφορούν ειδικά ένα επάγγελμα. Εν προκειμένω η Επιτροπή παραπέμπει το αξιότιμο μέλος του Κοινοβουλίου στην απάντηση που έδωσε στις γραπτές ερωτήσεις E-4094/93 των κκ. Chiabrando και Pisoni(3) και Ε-2133/98 του κ. Paasilinna(4).

Συνεπώς, η Επιτροπή ενημερώνει το αξιότιμο μέλος του Κοινοβουλίου ότι δεν προτίθεται να υποβάλει πρόταση ειδικής ρύθμισης για το επάγγελμα του οικογενειακού συμβούλου ή ψυχοθεραπευτή.

(1) ΕΕ L 19 της 24.1.1989.

(2) ΕΕ L 209 της 24.7.1992.

(3) ΕΕ C 332 της 28.11.1994.

(4) ΕΕ C 118 της 9.4.1999.
ΓΡΑΠΤΗ ΕΡΩΤΗΣΗ E-0701/99

υποβολή: José García-Margallo y Marfil (PPE) προς την Επιτροπή

(26 Μαρτίου 1999)

Θέμα: Διαρθρωτικά Ταμεία

Οι περιφέρειες το κατά κεφαλήν εισόδημα των οποίων είναι κατώτερο του 75 % του μέσου κοινοτικού όρου ονομάζονται "περιφέρειες του στόχου 1" και λαμβάνουν σημαντικές κονοτικές ενισχύσεις.

Προκειμένου να διαπιστωθεί εάν μία περιφέρεια υπερέβη το όριο αυτό ή όχι, το σχέδιο Κανονισμού του Συμβουλίου, COM(98)131 τελ.(1), το οποίο καθορίζει γενικές διατάξεις σχετικά με τα Διαρθρωτικά Ταμεία, προβλέπει ότι θα λαμβάνονται υπόψη τα αριθμητικά δεδομένα που αντιστοιχούν στα τρία τελευταία έτη για τα οποία διαθέτει στοιχεία το EUROSTAT.

Ο Γενικός Διευθυντής της Στατιστικής Υπηρεσίας των Ευρωπαϊκών Κοινοτήτων (EUROSTAT) απεκάλυψε κατά την συνεδρίαση της Νομισματικής Υποεπιτροπής του Ευρωπαϊκού Κοινοβουλίου της 17.2.1999 ότι τα στατιστικά στοιχεία που αντιστοιχούν στα οικονομικά έτη 1994, 1995 και 1996 περιελάμβαναν ήδη και τα στοιχεία της παραοικονομίας των εξεταζόμενων περιφερειών, χωρίς εντούτοις να προσδιορίζει και τα κριτήρια που είχαν επιλεγεί για την εκτίμηση ή την αξιολόγηση των δραστηριοτήτων αυτού του είδους.

Ποιό τμήμα των εισοδημάτων της περιφέρειας αντιστοιχεί στην παραοικονομία και ποιό στις κανονικές οικονομικές δραστηριότητες στις Αστούριες για το καθε ένα από τα έτη αυτά;

(1) ΕΕ C 176 της 9.6.1998, σελ. 1.
ΓΡΑΠΤΗ ΕΡΩΤΗΣΗ E-0885/99

υποβολή: Marie-Paule Kestelijn-Sierens (ELDR) προς την Επιτροπή

(8 Απριλίου 1999)

Θέμα: Μεταφορά από το Βέλγιο της οδηγίας 93/89/ΕΟΚ σχετικά με την επιβολή φόρων για τη χρησιμοποίηση ορισμένων οδών από φορτηγά αυτοκίνητα

Με βασιλικό διάταγμα στις 21 Οκτωβρίου 1997 το Βέλγιο έθεσε σε εφαρμογή την οδηγία 93/89/ΕΟΚ(1). Το εν λόγω διάταγμα ορίζει ότι το ευρωσήμα θα ισχύει στο Βέλγιο, μεταξύ άλλων, και για τον αυτοκινητόδρομο Ν8 Kortrijk-Ieper-Koksijde, ο οποίος, στο δομικό σχέδιο της Φλάνδρας, ορίζεται ως δευτερέυουσα οδός.

Επιτρέπεται, με βάση την προαναφερθείσα οδηγία, ένα κράτος μέλος να εφαρμόσει το ευρωσήμα σε ένα αυτοκινητόδρομο τον οποίο θεωρεί δευτερέυουσας σημασίας;

Απάντηση του κ. Kinnock εξ ονόματος της Επιτροπής

(7 Μαΐου 1999)

Όπως ορίζεται στο άρθρο 7, παράγραφος δ, τρίτο εδάφιο της οδηγίας 93/89/ΕΟΚ του Συμβουλίου της 25ης Οκτωβρίου 1993 σχετικά με την εφαρμογή, εκ μέρους των κρατών μελών, των φόρων επί ορισμένων οχημάτων τα οποία χρησιμοποιούνται για οδική μεταφορά εμπορευμάτων καθώς και των διοδίων και τελών χρήσης που εισπράττονται για τη χρησιμοποίηση ορισμένων έργων υποδομής, τα κράτη μέλη μπορούν να επιβάλουν τέλη χρήσης και για τα άλλα τμήματα του βασικού οδικού δικτύου, ιδίως όταν συντρέχουν ειδικοί λόγοι ασφαλείας.

Εφαρμόζοντας τη διάταξη αυτή, η βελγική κυβέρνηση εγκαινίασε τις διαβουλεύσεις με την Επιτροπή αναφορικά με την επέκταση του δικού της δικτύου, για το οποίο εισπράττεται το τέλος του αυτοκόλλητου ευρωσήματος (ευρωβινιέτας), ούτως ώστε να συμπεριλαμβάνονται και όλες οι αρτηρίες Ν ("εθνικές οδοί").

Έπειτα από εξέταση του αντίστοιχου αιτήματος των βελγικών αρχών, η Επιτροπή κατέληξε στη διατύπωση της γνώμης της της 15ης Φεβρουαρίου 1996, με βάση την οποία δεν δικαιολογείται η επέκταση του δικτύου επιβολής του αυτοκόλλητου ευρωσήματος από τη βελγική κυβέρνηση σε ευρύτατη κλίμακα. Όπως όμως έκρινε η Επιτροπή, είναι λογική η επέκταση της εφαρμογής της ευρωβινιέτας σε περιορισμένο αριθμό οδικών αρτηριών της μορφής Ν (17) στις περιπτώσεις που μπορεί να αναμένεται ότι θα υπάρξει μετακύλιση της οδικής κυκλοφορίας βαρέων φορτηγών μεταφοράς εμπορευμάτων, εάν οι αρτηρίες αυτές παραμείνουν εκτός του δικτύου επιβολής της ευρωβινιέτας. Κατά τη γνώμη της Επιτροπής, η μετακύλιση αυτού του μεταφορικού όγκου στις προαναφερόμενες εθνικές οδικές αρτηρίες, σε συνδυασμό με ορισμένα από τα χαρακτηριστικά τους στοιχεία, θα μπορούσε να έχει ως αποτέλεσμα την αύξηση των κινδύνων ασφαλείας.

Κατά συνέπεια, για να αποτραπεί το ενδεχόμενο αυτό αλλά και για να υποβοηθηθούν οι προσπάθειες να διατηρηθεί η οδική ασφάλεια στα ίδια επίπεδα σε όλο το βελγικό έδαφος, η Επιτροπή συμφώνησε με την υποχρεωτική επιβολή του φόρου της ευρωβινιέτας στις προαναφερόμενες 17 εθνικές οδικές αρτηρίες (εκτός από τους αυτοκινητοδρόμους ) στις οποίες συμπεριλαμβάνεται και η οδός Ν 8 Brussel-Ninove-Oudenaarde-Kortrijk-Ieper-Koksijde.

(1) ΕΕ L 279 της 12.11.1993, σελ. 32.
ΓΡΑΠΤΗ ΕΡΩΤΗΣΗ P-0464/99

υποβολή: Daniel Varela Suanzes-Carpegna (PPE) προς την Επιτροπή

(24 Φεβρουαρίου 1999)

Θέμα: Αλιευτική συμφωνία μεταξύ ΕΕ και Δημοκρατίας της Αργεντινής

Μπροστά στις σοβαρές εξελίξεις των σχέσεων μεταξύ της ΕΕ και της Δημοκρατίας της Αργεντινής στον αλιευτικό τομέα λόγω των αλλαγών που επήλθαν από τη σχετική ρύθμιση που ενέκρινε το κράτος αυτό παραβιάζοντας κατάφωρα τους όρους που καθορίσθηκαν στην ισχύουσα αλιευτική συμφωνία ΕΕ-Αργεντινής, όπως άλλωστε αναγνώρισε η ίδια η Επιτροπή, και ενόψει της προσεχούς συνεδρίασης της Μικτής Επιτροπής ΕΕ-Αργεντινής που προβλέπεται να διεξαχθεί στις 4 και 5 Μαρτίου, μπορεί η Επιτροπή να αναφέρει επειγόντως. Ποιά μέτρα προτίθεται να λάβει για την προάσπιση των κοινοτικών συμφερόντων στον τομέα της αλιείας, τα οποία θίγονται σοβαρά από τις αλλαγές που εισάγει η νομοθεσία της Αργεντινής, κατά παράβαση των διεθνών ρυθμίσεων που υπερισχύουν, όπως η αλιευτική συμφωνία ΕΕ-Αργεντινής;

Απάντηση της κας Bonino εξ ονόματος της Επιτροπής

(30 Μαρτίου 1999)

Η Επιτροπή, μόλις έλαβε γνώση των τροποποιήσεων που επήλθαν στο νομοθετικό πλαίσιο της Αργεντινής, στο οποίο αναφέρεται το Αξιότιμο Μέλος του Κοινοβουλίου, αντέδρασε αμέσως, μεταξύ άλλων, με μια επιστολή στον αργεντινό Υφυπουργό Αλιείας καθιστώντας γνωστό ότι δεν συμφωνεί ούτε με τις διαδικασίες αλλά ούτε και με το περιεχόμενο των μέτρων αυτών. Η Επιτροπή συνεκάλεσε επίσης τη μικτή επιτροπή Κοινότητας/Αργεντινής που συνήλθε στις 4 και 5 Μαρτίου 1999 στο Μπουένος ιρες. Η συνεδρίαση αυτή είχε αποκλειστικά ως αντικείμενο το εν λόγω θέμα.

Η Επιτροπή, μετά από αίτηση του Κοινοβουλίου, υπέβαλε έκθεση στα μέλη της επιτροπής αλιείας στις 15 και 16 Μαρτίου 1999.
ΓΡΑΠΤΗ ΕΡΩΤΗΣΗ E-0768/99

υποβολή: Αλέξανδρος Αλαβάνος (GUE/NGL) προς την Επιτροπή

(29 Μαρτίου 1999)

Θέμα: Αρχαιολογικές ανασκαφές στην Αρχαία Νικόπολη της Ηπείρου

Σε έκταση 9000 στρεμμάτων, στη νοτιοδυτική Ήπειρο, βρίσκεται η αρχαία Νικόπολη, με κτίρια της ρωμαϊκής περιόδου, τείχη, Βουλευτήριο και Ωδείο, λουτρά, κεντρικές θέρμες, στάδιο και επαύλεις. Πολλά από τα μνημεία που σώζονται είναι άγνωστα στο ευρύ κοινό αλλά και αναξιοποίητα, χρήζουν όμως συντήρησης και προστασίας. Η δημιουργία Μουσείου έχει εγκριθεί από το Β'ΚΠΣ και το Κεντρικό Αρχαιολογικό Συμβούλιο συμφωνεί με τη μελέτη και τη θέση του προς την Πρέβεζα.

Ερωτάται η Επιτροπή εάν, εκτός από τη δημιουργία του Μουσείου, θεωρεί επιλέξιμο και το έργο της συντήρησης, αξιοποίησης και ανάδειξης της αρχαίας Νικόπολης.

Απάντηση του κ. Oreja εξ ονόματος της Επιτροπής

(05 Μαΐου 1999)

Μέχρι σήμερα, η Επιτροπή δεν έχει λάβει αίτηση σχετικά με ενδεχόμενη χρηματοδότηση έργων στον αρχαιολογικό χώρο της Νικόπολης.

Ωστόσο, υπενθυμίζει ότι οι ελληνικές αρχές μπορούν να υποβάλουν σχετική αίτηση σύμφωνα με τις διαδικασίες που προβλέπονται στο κοινοτικό πλαίσιο στήριξης (ΚΠΣ). Η Επιτροπή είναι έτοιμη να εξετάσει, σε συνεργασία με τις εν λόγω αρχές, κάθε δυνατότητα χρηματοδότησης εντός των διαθέσιμων κονδυλίων του ΚΠΣ.
ΓΡΑΠΤΗ ΕΡΩΤΗΣΗ E-0319/99

υποβολή: John McCartin (PPE) προς την Επιτροπή

(19 Φεβρουαρίου 1999)

Θέμα: Εισαγωγές βοείου και μοσχείου κρέατος στην ΕΕ

Θα μπορούσε η Επιτροπή να αναφέρει ποιά ποσότητα βοείου και μοσχείου κρέατος θα εισαχθεί στην Ευρωπαϊκή Ένωση στο πλαίσιο της ΓΣΔΕ και των άλλων συμφωνιών φέτος, πόσο έχει ήδη εισαχθεί στην αγορά και ποιο είναι το ύψος των εισαγωγικών δασμών που έχουν επιβληθεί;

Απάντηση του κ. Fischler εξ ονόματος της Επιτροπής

(17 Μαρτίου 1999)

Η Επιτροπή δεν διαθέτει στατιστικά στοιχεία σχετικά με τις ποσότητες βοείου κρέατος το οποίο εισάγεται σήμερα δυνάμει προτιμησιακών διακανονισμών για το τρέχον έτος.

Ωστόσο, οι ποσότητες για τις οποίες εξεδόθησαν τον Ιανουάριο του 1999 άδειες εισαγωγής, δυνάμει των διαφόρων ποσοστώσεων και των αντιστοίχων τελωνειακών δασμών που πληρώνονται, έχουν ως εξής:

>ΘΕΣΗ ΠΙΝΑΚΑ>
ΓΡΑΠΤΗ ΕΡΩΤΗΣΗ P-1101/99

υποβολή: Anneli Hulthén (PSE) προς την Επιτροπή

(15 Απριλίου 1999)

Θέμα: Κοινοί κανόνες συνταξιοδότησης.

Ο Κανονισμός 1408/71(1) προβλέπει διατάξεις που ρυθμίζουν ορισμένα κοινωνικά πλεονεκτήματα. Μεταξύ άλλων συμπεριλαμβάνει διατάξεις για την καταβολή συντάξεων πολιτών που έχουν εργασθεί σε περισσότερα κράτη μέλη της Ένωσης. Εν τούτοις, οι κανόνες δεν καλύπτουν όλα τα είδη σύνταξης, καθότι τα κράτη μέλη δεν έχουν καθορίσει ακόμα κοινές απαιτήσεις π. χ. για την προσυνταξιοδότηση.Υπάρχει ανάγκη για απλούς και σαφείς κανόνες σε εναν τόσο σημαντικό τομέα όπως είναι αυτός της συνταξιοδότησης.Θεωρείται λοιπόν επείγον να καθιερωθούν κοινοί κανόνες που να διέπουν όλες τις συντάξεις.

Σε ποιό στάδιο βρίσκονται οι εργασίες για το συντονισμό των πλεονεκτημάτων στον εν λόγω τομέα; Προτίθεται άραγε η Επιτροπή να προτείνει κοινούς κανόνες και για την προσυνταξιοδότηση;

Απάντηση του κ. Flynn εξ ονόματος της Επιτροπής

(4 Μαΐου 1999)

Η Επιτροπή εφιστά την προσοχή της αξιότιμης βουλευτή στο γεγονός ότι έχει επανειλημμένα προτείνει την επέκταση του καθ' ύλη πεδίου εφαρμογής του κανονισμού (ΕΟΚ) 1408/71 που συντονίζει τα εθνικά συστήματα κοινωνικής ασφάλισης με τα συστήματα προσύνταξης(2). Δυστυχώς δεν έχει υπάρξει μέχρι σήμερα ομοφωνία του Συμβουλίου σχετικά με την πρόταση που υπέβαλε η Επιτροπή το 1996.

Επίσης, η Επιτροπή ενέκρινε πρόσφατα μια πρόταση για την απλοποίηση και τη μεταρρύθμιση του κανονισμού (ΕΟΚ) 1408/71(3). Στην πρόταση αυτή έχει προστεθεί ένα νέο κεφάλαιο με σκοπό τη συμπερίληψη και το συντονισμό των συστημάτων προσύνταξης, σύμφωνα με το περιεχόμενο της πρότασης του 1996. Η νέα πρόταση αναμένεται να εξεταστεί από το Συμβούλιο στη διάρκεια του 1999.

Ταυτόχρονα, η Επιτροπή μελετά ανά περίπτωση εάν οι εθνικές νομοθεσίες σέβονται, αναφορικά με τους δικαιούχους προσύνταξης, τις αρχές που εγγυάται η συνθήκη ΕΚ, όπως ερμηνεύτηκαν πρόσφατα από τη νομολογία του Ευρωπαϊκού Δικαστηρίου(4).

(1) ΕΕ L 149 της 5.7.1971, σελ. 2.

(2) ΕΕ C 169 της 9.7.1980 και ΕΕ C 62 της 1.3.1996.

(3) ΕΕ C 38 της 12.2.1999.

(4) Βλ. απόφαση Επιτροπή κατά Γαλλίας C-35/97 της 24.9.1998.
ΓΡΑΠΤΗ ΕΡΩΤΗΣΗ E-1066/99

υποβολή: Heidi Hautala (V) προς την Επιτροπή

(20 Απριλίου 1999)

Θέμα: Προβλήματα εν σχέσει με την υλοποίηση των προγραμμάτων πυρηνικής ασφάλειας στο πλαίσιο TACIS

Τα προγράμματα πυρηνικής ασφάλειας στο πλαίσιο TACIS και PHARE έχουν αποτελέσει δικαιολογημένα στόχο κριτικής. Παρά το γεγονός ότι ιδίως ο τρόπος αντιμετώπισης του θέματος της ασφάλειας και η τεχνογνωσία έχουν φανερά βελτιωθεί με την εφαρμογή των εν λόγω προγραμμάτων, στην ειδική έκθεση του Ελεγκτικού Συνεδρίου εντοπίζονται, μεταξύ άλλων, και ορισμένες ιδιαίτερα ανησυχητικές καταστάσεις εν σχέσει με την πυρηνική ασφάλεια. Σύμφωνα με πληροφορίες που έχω συγκεντρώσει, οι αποδέκτες της βοήθειας (Project Partners) έχουν εκφράσει την ανησυχία τους για το μέλλον εκείνων των προσεκτικά σχεδιασμένων έργων που σχετίζονται με τα προγράμματα TACIS της περιόδου 1993/1994 αλλά δεν έχουν ολοκληρωθεί ακόμη. Από τα έργα αυτά περίπου 20, τα οποία αφορούν παραδόσεις εξοπλισμού, εξακολουθούν να βρίσκονται στο στάδιο των διαπραγματεύσεων λόγω των καθυστερήσεων που έχουν προκληθεί από τη γραφειοκρατία στα διάφορα επίπεδα διαχείρισης των προγραμμάτων TACIS παρά την ιδιαίτερη σημασία τους τόσο για τη συντήρηση των διαφόρων εγκαταστάσεων όσο και για τη βελτίωση της ασφάλειας σε αυτές.

Ποια μέτρα προτίθεται να λάβει η Επιτροπή για τη διευθέτηση της προβληματικής αυτής κατάστασης λαμβανομένου υπόψη ότι στον προϋπολογισμό προβλέπετο κατ' αρχήν μία περίοδος πενταετούς διαρκείας; Σε ποιες ενέργειες προτίθεται να προβεί η Επιτροπή προκειμένου να διασφαλισθεί ότι κατά την εφαρμογή του προγράμματος TACIS του 1995, αλλά και μεταγενεστέρων αυτού προγραμμάτων, δεν θα παρουσιασθούν παρόμοια με τα προαναφερθέντα προβλήματα; Έχει ληφθεί αυτό υπόψη στα σχέδια για το μέλλον;

Απάντηση του κυρίουvan den Broek εξ ονόματος της Επιτροπής

(7 Μαΐου 1999)

Στην ανακοίνωσή της του Μαρτίου 1998 σχετικά με τις δραστηριότητες των υποψηφίων χωρών της Κεντρικής και Ανατολικής Ευρώπης και των Νέων Ανεξαρτήτων Κρατών(1)στον τομέα της πυρηνικής ενέργειας, η Επιτροπή παρέθεσε την ανάλυση των δυσκολιών που συναντήθηκαν κατά την εφαρμογή του προγράμματος πυρηνικής ασφάλειας.

Τα κύρια συμπεράσματα της ανακοίνωσης αυτής είναι ότι οι πιστώσεις πρέπει να δεσμεύονται μόνο για πολύ συγκεκριμένα σχέδια τα οποία επίκειται να αποτελέσουν το αντικείμενο πρόσκλησης υποβολής προσφορών και ότι ο αριθμός των σχεδίων πρέπει να είναι περιορισμένος (θα πρέπει να υπάρξει αύξηση στο μέσο μέγεθος).

Στην καθημερινή διαχείριση των προγραμμάτων, η Επιτροπή εφαρμόζει τώρα στην πράξη τα συμπεράσματα αυτά.

(1) COM(98)134 τελικό.
ΓΡΑΠΤΗ ΕΡΩΤΗΣΗ αρ θ. 309/99 του David BOWE Ραδιενεργά απόβλητα



Επίσημη Εφημερίδα αριθ. C 341 της 29/11/1999 σ. 0088



ΓΡΑΠΤΗ ΕΡΩΤΗΣΗ E-0309/99 υποβολή: David Bowe (PSE) προς την Επιτροπή (17 Φεβρουαρίου 1999) Θέμα: Ραδιενεργά απόβλητα Η Επιτροπή συμφωνεί ότι τα κράτη μέλη πρέπει να θεσπίσουν ενιαίες μετρήσεις και μεθόδους κοινοποίησης των ανακαλύψεων ορφανών ραδιενεργών αποβλήτων προκειμένου να καταστεί σαφέστερα αντιληπτή η σοβαρότητα του προβλήματος;
ΓΡΑΠΤΗ ΕΡΩΤΗΣΗ E-0789/99

υποβολή: Graham Mather (PPE) προς την Επιτροπή

(6 Απριλίου 1999)

Θέμα: Νήσοι Φώκλαντ - Χρηματοδότηση ΕΕ

Ποίο είναι το ύψος της χρηματοδότησης που η ΕΕ κατέβαλε για Νήσους Φώκλαντ κατά την τελευταία πενταετία και μέσω ποίων ταμείων κατεβλήθησαν τα εν λόγω ποσά;

Απάντηση του κ. Pinheiro εξ ονόματος της Επιτροπής

(7 Μαΐου 1999)

Κατά την τελευταία πενταετία, οι νήσοι Φώκλαντ έλαβαν κοινοτική ενίσχυση από πιστώσεις του Ευρωπαϊκού Ταμείου Ανάπτυξης (ΕΤΑ) ύψους 8.266.799 [fmxeuro], εκ των οποίων 700.000 [fmxeuro] ως προγραμματιζόμενη ενίσχυση, 5.066.799 [fmxeuro] στο πλαίσιο του μέσου STABEX και 2.500.000 [fmxeuro] υπό μορφή δανείων με μειωμένο επιτόκιο που χορήγησε η Ευρωπαϊκή Τράπεζα Επενδύσεων (ΕΤΕ).
ΓΡΑΠΤΗ ΕΡΩΤΗΣΗ E-0493/99

υποβολή: Undine-Uta Bloch von Blottnitz (V) προς την Επιτροπή

(5 Μαρτίου 1999)

Θέμα: Καταστροφή του οικολογικού συστήματος της ελληνικής νήσου Γαυδοπούλας

Σύμφωνα με σχέδια που ανακοινώθηκαν πρόσφατα πρόκειται να κατασκευασθούν στην ελληνική νήσο Γαυδοπούλα λιμενικές εγκαταστάσεις που θα καταστρέψουν ολοσχερώς το οικολογικό σύστημα της νήσου. Το σχέδιο είναι να ανυψωθεί όλη η νήσος έως 6 μέτρα πάνω από την επιφάνεια της θάλασσας; το υλικό που θα παραχθεί με τον τρόπο αυτό θα χρησιμοποιηθεί για να αυξηθεί η έκταση της νήσου, ώστε να δημιουργηθεί επιφάνεια για την κατασκευή ιδιωτικού λιμένα, ο οποίος θα επιτρέπει την αγκυροβόληση πλοίων μήκους έως 12 μέτρων. Πρόκειται επίσης να κατασκευασθούν βιομηχανικές εγκαταστάσεις, αποθήκες και διοικητικά κτήρια.

Η νήσος Γαυδοπούλα και η γύρω περιοχή εμπίπτουν στην προστασία της οδηγίας για την διατήρηση των φυσικών οικοτόπων και της άγριας πανίδας και χλωρίδας. Η ελληνική κυβέρνηση έχει ήδη αναγνωρίσει ειδικό καθεστώς προστασίας για την περιοχή αυτή, η οποία αποτελεί σημαντικό σταθμό των αποδημητικών πτηνών στο ταξίδι τους προς την Αφρική. Μεταξύ άλλων υπάρχουν στη νήσο 14 είδη χερσαίων κοχλιών που δεν υπάρχουν πουθενά αλλού στον κόσμο, ενώ στα ύδατά της ζουν φώκιες μοναχοί και θαλάσσιες χελώνες. Επίσης ανασκαφές έφεραν στο φως αρχαία ευρήματα που έχουν μεγάλη σημασία για την ευρωπαϊκή πολιτιστική κληρονομιά.

1. Ποιά είναι η άποψη της Επιτροπής όσον αφορά τις οριζόμενες στην προαναφερθείσα οδηγία προδιαγραφές ασφάλειας που πρέπει να τηρηθούν στην νήσο Γαυδοπούλα, ώστε να αποφευχθεί τουλάχιστον, όπως απαιτεί η οδηγία, η υποβάθμιση του οικολογικού συστήματος της νήσου;

2. Θεωρεί η Επιτροπή ότι τα σχέδια για τη νήσο Γαυδοπούλα και την γύρω περιοχή είναι αποδεκτά βάσει των ευρωπαϊκών προδιαγραφών για την προστασία του περιβάλλοντος;

3. Θεωρεί η Επιτροπή ότι ήσαν επαρκείς οι έλεγχοι που διεξήχθησαν για τις περιβαλλοντικές επιπτώσεις των συγκεκριμένων έργων βάσει των σχετικών ευρωπαϊκών διατάξεων;

Κοινή απάντηση

του κας Bjerregaard εξ ονόματος της Επιτροπής

στις γραπτές ερωτήσεις E-0396/99 και E-0493/99

(21 Απριλίου 1999)

Η Επιτροπή παραπέμπει το Αξιότιμο Μέλος του Κοινοβουλίου στην απάντηση που έδωσε στην προφορική ερώτηση Η-669/98 του κ. Εφραιμίδη κατά την ώρα των ερωτήσεων της περιόδου συνόδου(1) του Ιουλίου του 1998 του Ευρωπαϊκού Κοινοβουλίου καθώς και στις απαντήσεις στις γραπτές ερωτήσεις Ε-741/98(2) του κ. Παπαγιαννάκη και Ε-3607/98(3) της κας Schroedter.

Πέραν των ως άνω απαντήσεων, η Επιτροπή έχει αποστείλει πλέον επίσημη αποστολή στην Ελλάδα ζητώντας ακριβείς πληροφορίες για το θέμα αυτό. Ανάλογα με την απάντηση των ελληνικών αρχών, η Επιτροπή θα εξετάσει τη συνέχεια που επιβάλλεται να δοθεί στο θέμα αυτό.

(1) Κοινοβουλευτικοί διάλογοι ( Ιουλίου 1998).

(2) ΕΕ C 402 της 22.12.1998, σελ. 27.

(3) ΕΕ C 297 της 15.10.1999, σελ. 88.